ZAPISNIK SEJE V PONEDELJEK, 18. JUNIJA 2018

(2018/C 443/01)

VSEBINA

Uradna otvoritvena seja 2

Seja Skupne parlamentarne skupščine 2

Sestava Skupne parlamentarne skupščine 2

1. Sprejetje dnevnega reda (AP102.409) 2

2. Sprejetje zapisnika zadnje seje s 34. zasedanja Skupne parlamentarne skupščine 2

3. Sporočila sopredsednikov, vključno s sklepi seje predsedstva z dne 17. junija 2018 2

4. Izjava Nevena Mimice, komisarja za mednarodno sodelovanje in razvoj 3

5. Razprava z Nevenom Mimico, komisarjem za mednarodno sodelovanje in razvoj – postopek „catch-the-eye“ 3

6. Čas za vprašanja Komisiji 3

7. Ukrepi Komisije v zvezi z resolucijami, sprejetimi na 34. zasedanju Skupne parlamentarne skupščine 3

8. Boj proti ksenofobiji, rasizmu in diskriminaciji 4

9. Poročilo o ženskem forumu 4

ZAPISNIK SEJE V PONEDELJEK, 18. JUNIJA 2018

(Seja se je začela ob 11.07.)

Uradna otvoritvena seja

Skupščino so nagovorili:

Joseph Owona Kono, sopredsednik Skupne parlamentarne skupščine, Louis Michel, sopredsednik Skupne parlamentarne skupščine, in Jurij Šterk, namestnik ministra za zunanje zadeve Bolgarije

(Seja je bila prekinjena ob 11.53 in se je nadaljevala ob 15.15.)

SEJO JE VODIL: Louis MICHEL

sopredsednik

Seja Skupne parlamentarne skupščine

Sopredsednik je pozdravil vse udeležence.

Sestava Skupne parlamentarne skupščine

Sopredsednik je sporočil, da bo seznam članov Skupne parlamentarne skupščine, ki so ga posredovali organi držav AKP in Evropski parlament, priložen zapisniku.

1. Sprejetje dnevnega reda (AP102.409)

Dnevni red je bil sprejet v obliki, navedeni v tem zapisniku.

2. Sprejetje zapisnika zadnje seje s 34. zasedanja Skupne parlamentarne skupščine (1)

Zapisnika seje v torek in sredo zadnjega zasedanja ni bilo mogoče odobriti. Če člani ne izrazijo pripomb do 19. junija 2018 ob 10.00, se šteje, da je zapisnik odobren.

3. Sporočila sopredsednikov, vključno s sklepi seje predsedstva z dne 17. junija 2018

Sopredsednik je poročal o sklepih seje predsedstva z dne 17. junija 2018.

Sprejeti so bili ti sklepi:

(a) Stalni odbori bodo pripravili ta poročila: Odbor za politične zadeve — Strateški pomen in razsežnost partnerstva AKP-EU Odbor za gospodarski razvoj, finance in trgovino — Možnosti obnovljivih virov energije pri zagotavljanju trajnostnega gospodarskega razvoja državam AKP in zlasti oddaljenim območjem Odbor za socialne zadeve in okolje — Zmanjšanje splošnega števila otrok, mladostnikov in mladine, ki se ne šolajo, v državah AKP

(b) 36. zasedanje skupščine bo potekalo od 3. do 5. decembra 2018 v Cotonouju (Benin)

(c) 37. zasedanje skupščine bo potekalo marca 2019 v Evropi

(d) 16. regionalna seja bo potekala od 17. do 19. julija 2018 v Kamerunu

(e) Besedilo, ki ga bo predlagal Odbor za socialne zadeve in okolje ter bo naslovljeno „Umestitev mladine, vključno z mladimi invalidi, v osrčje odnosov AKP-EU“, bo objavljeno v obliki skupne izjave sopredsednikov

4. Izjava Nevena Mimice, komisarja za mednarodno sodelovanje in razvoj

Komisar za mednarodno sodelovanje in razvoj Neven Mimica se je v svoji izjavi osredotočil na partnerstvo med Evropsko unijo ter skupino afriških, karibskih in pacifiških držav po letu 2020. Komisar se je skliceval tudi na zunanje delovanje Evropske unije v prihodnjih letih. Opozoril je na povečanje zunanjih odhodkov, ki ga je predlagala Komisija za naslednji večletni finančni okvir. Komisar je predstavil podrobnosti o novi finančni strukturi za sodelovanje in razvoj ter o predlogu za vključitev Evropskega razvojnega sklada v proračun Evropske unije.

5. Razprava z Nevenom Mimico, komisarjem za mednarodno sodelovanje in razvoj – postopek „catch-the-eye“

Govorili so: Bogdan Brunon Wenta, Halifa Sallah (Gambija), Maria Lidia Senra Rodríguez, Sangeet Fowdar (Mauritius), Gilbert Shimane Mangole (Bocvana), Michel Kamano (Gvineja), Ben Abdallah Banda (Gana), Thierry Cornillet, Irene Zindi (Zimbabve), Nafie Ali Nafie Ahmed (Sudan), Louis Straker (Saint Vincent in Grenadine).

Člani so postavljali vprašanja o predlogu Komisije za partnerstvo med Evropsko unijo in skupino afriških, karibskih in pacifiških držav po letu 2020. Spraševali so o institucionalnih in političnih spremembah, ki bi jih te spremembe vključevale, vključno z integracijo Evropskega razvojnega sklada v proračun Evropske unije. Izpostavljeno je bilo tudi vprašanje prenosa znanja in industrializacije v Afriki, kot tudi vprašanje dopolnjevanja evropskih in afriških gospodarstev v okviru partnerstva. Druga tema razprave je bilo razmerje med Evropsko unijo ter afriškimi, karibskimi in pacifiškimi državami s srednjimi dohodki.

Komisar Neven Mimica je na vprašanja članov odgovarjal po postopku „catch-the-eye“.

6. Čas za vprašanja Komisiji

Na Komisijo je bilo naslovljenih 11 vprašanj.

Komisija je predhodno pisno odgovorila na vprašanja. Komisar Neven Mimica je ustno odgovarjal na dodatna vprašanja, ki so se nanašala na ta izvorna vprašanja:

Vprašanje Joja Leinena za ustni odgovor št. 7 o pobudi Kitajske „En pas, ena pot“ ter odnosih AKP-EU

Vprašanje Cathrine Bearder za ustni odgovor št. 6 o trgovini s prostoživečimi vrstami in odnosih AKP-EU

Vprašanje Neene Gill (nadomestil jo je Jo Leinen) za ustni odgovor št. 11 o človekoljubni pomoči za Demokratično republiko Kongo

Avtorji vprašanj 1, 2, 5, 4, 5, 9 in 10 niso imeli dodatnih vprašanj.

Avtorja vprašanj št. 3 in 8 nista bila navzoča.

7. Ukrepi Komisije v zvezi z resolucijami, sprejetimi na 34. zasedanju Skupne parlamentarne skupščine

Komisar Neven Mimica je navedel, da je Komisija posredovala pojasnila glede resolucije, sprejete v Port-au-Princeu, o: modrem gospodarstvu: priložnostih in izzivih za države AKP; izzivih v okviru povezave med varnostjo in razvojem v politikah AKP in EU; izboljšanju dostopa do osnovnih zdravstvenih sistemov, zlasti do zdravil za nalezljive bolezni, in okrepitvi odpornosti na podnebne spremembe in naravne nesreče v državah AKP. Ta obvestila o nadaljnjih ukrepih so se obravnavala na ustreznih sejah odborov.

8. Boj proti ksenofobiji, rasizmu in diskriminaciji

Direktorica Urada OVSE za demokratične institucije in človekove pravice Ingibjörg Sólrúr Gísladóttir je poudarila, da kljub dolgoletnim zavezam držav ksenofobija, rasizem in diskriminacija še vedno obstajajo in vplivajo zlasti na etnične skupine. Te prakse so pogosto institucionalne, zaradi česar jih je težje obravnavati. Opredelila je delo urada, ki zbira podatke o kaznivih dejanjih iz sovraštva in sodeluje z nacionalnimi organi pri izboljšanju njihovih sistemov zbiranja ter zagotavlja usposabljanje za javne in zasebne akterje. Ingibjörg Sólrúr Gísladóttir je izpostavila vprašanje vključevanja migrantov in predlagala nadaljnje korake za države.

Govorili so: Musa Hussein Naib (Eritreja), Julie Ward, Daba Tesfaye (Etiopija), Halifa Sallah (Gambija), Thierry Cornillet, Acardus Moses Gray (Liberija), Clifford Andre (Sejšeli), Bodil Valero, Nafie Ali Nafie Ahmed (Sudan), Michael Gahler, Ben Abdallah Banda (Gana), Juan Fernando López Aguilar, Bogdan Brunon Wenta, Papa Babou Ndiaye (Senegal), Maria Lidia Senra Rodríguez, Louisa Klingvall (generalni direktorat za pravosodje, Komisija), Charlotte Ståhl (generalni direktorat za mednarodno sodelovanje in razvoj, Komisija)

Člani so poudarili, da ksenofobija, rasizem in diskriminacija temeljijo na predsodkih in nevednosti, ter poudarili pomen izobraževanja za njihovo obravnavanje. izpostavljena je bil tudi pomen povezovanja študentov iz različnih okolij za spodbujanje strpnosti in vzpostavljanje solidarnostnih mrež. Člani so poudarili, da je treba pravilno upravljati migracije in ustrezno vključevati migrante, da bi se zagotovila socialna kohezija in preprečil vzpon skrajnih političnih strank.

Ingibjörg Solrún Gísladóttir je končala razpravo.

9. Poročilo o ženskem forumu

Maria Arena (poslanka Evropskega parlamenta) je skupščino obvestila, da je bila tema foruma „Afrofeminizem: glas žensk proti rasizmu in diskriminaciji“. Skupina strokovnjakinj je pojasnila, kako so v svoje vsakdanje delo vključile splošno vodilo feminizma, in navedle primere, kako preprečevati diskriminacijo. Mwiza Sibiugo (Namibija) je izrazila potrebo po ozaveščanju v zvezi z rasizmom in opozorila, kako lahko ustvarjalne panoge prispevajo pri tej nalogi.

Govorili so: Maria Lidia Senra Rodríguez, Halifa Sallah (Gambija), Vicky Katumwa (Demokratična republika Kongo)

(Seja se je končala ob 17.52.)

Joseph OWONA KONO Louis MICHEL Sopredsednika Patrick I. GOMES Jose Javier FERNANDEZ FERNANDEZ(začasni generalni sosekretar) Generalna sosekretarja

(1) Še ni objavljen v Uradnem listu.